Varnostno prometni dan za mlade

Varno v prometu, zabavno v prihodnost!

Datum: Ponedeljek, 22. september 2025

Lokacija: Šolske in parkirne površine na Zlatem polju, Kranj

Čas: 9:00–13:00

Cilj: Naučiti otroke in mladostnike, kako se varno in trajnostno gibati v prometu, jih spodbuditi k aktivnemu gibanju ter zbrati njihove super ideje za bolj varne poti in urejeno okolico Kranja. Poskrbeli bomo, da se bodo lahko vsi otroci brezplačno udeležili dogodka in si izposodili opremo, če jo potrebujejo.

9:00 | Odprtje dogodka: Hopla, začnimo varno!

* Pozdrav in kratek uvod v prometno varnost: Predstavniki Mestne občine Kranj in organizatorjev vas bodo pozdravili in povedali zakaj je pomembno, da smo v prometu varni in se gibamo na okolju prijazen način. 22.9. je poseben dan – Dan brez avtomobila!

9:00–13:00 | Interaktivne postaje in delavnice: Učimo se in zabavamo!

Čez celoten dogodek vas čakajo zanimive postaje in delavnice, kjer se boste učili skozi igro in zabavo:

* Simulator vožnje z e-skirojem (Zavarovalnica Triglav)
* Simulacija električne mobilnosti z vožnjo e-skiroja vozniku ponuja virtualni prikaz realnih okoliščin v prometu, predvsem pri srečevanju z ostalimi udeleženci v prometu. Vse situacije so zasnovane tako, da se mora uporabnik nanje odzvati s pozornim opazovanjem, predvidevanjem in prilagoditvijo hitrosti.
* Demo naprave Agencije za varnost v prometu: Spoznaj nevarnosti na zabaven način! (Svet za preventivo in varnost v prometu Kranj)
  + Preizkusite posebne naprave, ki vam bodo pokazale, kako hitrost, alkohol in pomanjkanje zaščitne opreme vplivajo na varnost v prometu. Spoznajte ključne stvari za varno vožnjo in hojo!
* Jumnicar (Jumicar-kolesarčki d.o.o.)
  + Otroci se bodo v okviru programa Jumicar na zabaven in varen način preizkusili v vožnji z manjšimi avtomobilčki na posebej pripravljenem prometnem poligonu. Na poligonu bodo srečali prometne znake, semaforje in druge udeležence v prometu ter se učili, kako se pravilno obnašati v cestnem prometu.
* Kolesarčki (Jumicar-kolesarčki d.o.o.)
  + Program Kolesarčki je namenjen spoznavanju osnovnih prometnih pravil in pridobivanju kolesarskih spretnosti. Otroci se bodo preizkusili na spretnostnem poligonu, kjer se bodo srečali z različnimi prometnimi situacijami in ovirami. Pod strokovnim vodstvom bodo vadili pravilno vožnjo s kolesom, razvijali občutek za ravnotežje, varno ustavljanje in obračanje ter spoznavali pomen upoštevanja prometnih znakov.
* Spoznajte rolkanje! (Športno društvo kranjskih rolkarjev)
  + Odkrijte rolkanje kot zabaven način premikanja in gibanja. Na prizorišču bomo imeli poseben poligon, narejen iz naših objektov, kjer se boste lahko v spremstvu izkušenih članov varno naučili osnov rolkanja.
* Kolesarski spretnostni poligon: Kolesarski izziv za pogumne! (MTB Kranj)
  + Otroci in mladi bodo lahko pokazali svoje spretnosti in se preizkusili v različnih kolesarskih izzivih. Pod budnim očesom članov MTB kluba Kranj bodo vadili pravilno vožnjo, razvijali ravnotežje in koordinacijo ter se učili, kako varno reagirati v prometu in dosledno upoštevati pravila.
* Postani kolesarski mojster: Popravi svoje kolo! (Center za trajnostno mobilnost Kranj)
  + Na tej delavnici se boste naučili, kako sami popraviti kolo – zamenjati zračnico ali nastaviti zavore. Tako boste bolj samostojni in varni, ko boste kolesarili. Pripravili bodo tudi tekmovanje v menjavi zračnic.
* Prva pomoč za male in velike gibalce: Pripravljeni na vse! (Center za krepitev zdravja Kranj)
  + Interaktivno učenje: Strokovnjaki Centra za krepitev zdravja vas bodo na zabaven način naučili osnov oživljanja – to je zelo pomembno in izvedli stojnico preventivnih ukrepov uporabe alkohola z uporabo interaktivnih očal. Na voljo bo tudi stojnica preventive ustnega zdravja.
* Ustvarjalna delavnica – Grafiti Vondergech (Matej Geč)
  + Na tej delavnici bodo otroci in mladi raziskovali svet ulične umetnosti. Spoznali bodo, kako grafiti niso le barve na zidovih, ampak močan izraz kreativnosti, identitete in družbenih sporočil. Udeleženci se bodo lahko preizkusili v ustvarjanju lastnih grafičnih motivov na varen, vodeno usmerjen način, s poudarkom na spoštovanju javnega prostora.
* Modri pes (Mestna knjižnica Kranj)
  + Skozi interaktivne igre in vsebine, povezane s sloganom »V knjižnici še tako majhni in zeleni postanemo modri«, bo Modri pes ozaveščal o varni hoji, kolesarjenju in uporabi javnega prevoza, hkrati pa promoviral bralno kulturo in kakovostno preživljanje prostega časa.
* Razstava in ustvarjalne delavnice (Gorenjski muzej)
  + Na delavnici se bodo otroci in mladostniki lahko preizkusili v različnih načinih premikanja, ki so jih uporabljali naši predniki. Pripravili bomo hodulje, krplje, star lesen voz, leseni skiro, samokolnico in še kaj. Na ogled bo tudi plakat s fotografijami teh starih prevoznih sredstev. Za tiste, ki bodo želeli še več, bodo na voljo učni listi, kjer bodo otroci lahko preizkusili svoje znanje s povezovanjem predmetov in risanjem.
* Svet mobilnosti na dveh ali več kolesih: Poglejte, kaj vse se premika! (Krgo servis in KRANfix)
  + Odkrijte najnovejša kolesa, skiroje in rolke, ki so kot nalašč za vas! Poglejte si tudi, kakšna je najboljša zaščitna oprema.
* Okolju prijazna stojnica (Komunala Kranj in Fundacija Vincenca Drakslerja)
  + Spoznajte zabavne in enostavne nasvete za trajnostno življenje ter se preizkusite v igri »kolo znanja«.
* Stojnica Mobilnostno svetovanje (Center za trajnostno mobilnost Kranj)
  + Na tej stojnici boste dobili vse, kar potrebujete, da boste vedeli, kako priti v šolo po varnih poteh, zakaj je dobro hoditi in kolesariti ter katere so še druge možnosti prevoza. Spoznali boste sistem izposoje koles Gorenjska.Bike. Povedali vam bodo, kako deluje, kje vse se nahajajo kolesarske postaje in kako lahko z lahkoto raziskujete Kranj in celotno regijo.
* Stojnica predstavitve aplikacije KamKam (Novelis d.o.o.)
  + Inovativna platforma za sopotništvo, ki voznike s prostimi sedeži povezuje s potniki, ki potujejo v isto smer in tako zmanjšuje stroške, prometne zastoje ter prazne sedeže na cestah. Deluje po načelu "peljem se tja, kamor tudi sam grem", kar omogoča preprosto pridružitev obstoječim vožnjam brez predhodnega dogovarjanja.
* Stojnica, ki ponuja svet inovacij in ustvarjalnosti (OpenLab Kranj)
  + Spoznajte, kako lahko z naprednimi tehnologijami, kot so virtualna in obogatena resničnost, 3D-tisk in umetna inteligenca, uresničite svoje ideje. Na stojnici se boste lahko tudi pogovarjali z umetno inteligenco in iz prve roke spoznali, kaj vse zmore. Ekipa OpenLaba vas bo seznanila z njihovim bogatim programom delavnic, mentorstev in projektov, ki spodbujajo učenje in razvoj novih veščin.
* Koristni nasveti v prometu za vsak dan
  + Svet za preventivo v sodelovanju s policijo, medobčinskim redarstvom in gasilci)nasveti za vsak dan!
* Stojnica Regijski center mobilnosti Gorenjske (RCM Gorenjska)
  + Na tej stojnici bodo pripravili zanimiv kviz, ki bo osvetlil pomen trajnostnih prevoznih sredstev, ki jih promovira RCM Gorenjska, ter o tem, kako lahko zmanjšamo onesnaženje zraka in izboljšamo kakovost življenja na Gorenjskem.
* Foto kotiček #AktivniKranj: Ujemi svoj nasmeh!
  + Pripravili smo zabaven kotiček, kjer se boste lahko fotografirali! Spodbudite svoje prijatelje in sledilce na družbenih omrežjih, da se tudi oni aktivno gibljejo, tako da delite svoje fotografije z oznako #AktivniKranj.

Pridružite se nam na Varnostno prometnem dnevu za mlade in skupaj z nami gradite varnejšo in bolj trajnostno prihodnost Kranja!